b'\n_START_ARTICLE_\nDe ti store bygninger\n_START_PARAGRAPH_\nDe ti store bygninger (kinesisk: \xe5\x8d\x81\xe5\xa4\xa7\xe5\xbb\xba\xe7\xad\x91; pinyin: sh\xc3\xad d\xc3\xa0 ji\xc3\xa0nzh\xc3\xba) er ti bygninger, som blev bygget i Beijing i 1959 i anledning af ti\xc3\xa5rsjubil\xc3\xa6et for proklamationen af Folkerepublikken Kina. De var del af et arkitektur- og byplanl\xc3\xa6gningsinitiativ knyttet til den nationale ideologiske og \xc3\xb8konomiske kampagne, som gik under navnet Det store spring fremad. De fleste at bygningerne blev stort set f\xc3\xa6rdige i l\xc3\xb8bet af ti m\xc3\xa5neder, tidsnok for selve jubil\xc3\xa6umsdagen den 1. oktober 1959._NEWLINE_Udover at opf\xc3\xb8re disse ti bygninger blev der ogs\xc3\xa5 foretaget en stor udvidelse af Den Himmelske Freds Plads, og man lod flere kunstkommissioner st\xc3\xa5 for at udsmykke de fleste af bygningerne inden jubil\xc3\xa6et. To efterf\xc3\xb8lgende kunstneriske kampagner for disse bygninger blev foretaget i 1961 og 1964-1965. Bygningernes arkitektur var en blanding af tre retninger: modernismen efter international stil, den socialistiske realisme efter stalinistisk stil og en form for historisme, som var baseret p\xc3\xa5 traditionel kinesisk arkitektur._NEWLINE_Bygningerne var tegnet af medlemmer af Beijings institut for arkitektonisk design, i samarbejde med Beijings planl\xc3\xa6gningskontor og Konstruktionsministeriet.\n_START_SECTION_\nDet kunstneriske program\n_START_PARAGRAPH_\nUdsmykningsprogrammet, som l\xc3\xb8b parallelt med byggeriet, var ogs\xc3\xa5 af enormt omfang. Der blev udf\xc3\xb8rt 345 malerier, murdekorationer og statuer for de nye bygninger. Mange havde deres udtryk fra traditionel kinesisk malerkunst, andre var i socialrealistisk stil. Folkets Store Hal fik meget af opm\xc3\xa6rksomheden, og det kunstneriske midtpunkt blev malerne Fu Baoshis og Guan Shanyues store maleri i indgangspartiet, kaldet Dette land s\xc3\xa5 rigt p\xc3\xa5 sk\xc3\xb8nhed. Det er et af Kinas st\xc3\xb8rste malerier p\xc3\xa5 papir, med m\xc3\xa5lene 5,5 gange 9 meter. Maleriet var baseret p\xc3\xa5 digtet Ode til sneen af Mao Zedong, og der indg\xc3\xa5r en transskription af Maos kalligrafi af titlen.'